Nikos Vertis - October 2021, Israel (Picture by: Moshe Chitayat)
**ניקוס ורטיס** (ביוונית: **Νίκος Βέρτης**; נולד ב-21 באוגוסט 1976) הוא זמר לאיקו פופ יווני.

קורות חייו
----------

### ילדותו ונעוריו

ורטיס נולד בעיר חורינכם שבהולנד להורים ממוצא יווני. בגיל שש עבר ורטיס לגור ביוון עם משפחתו. הוא התעניין ועסק במוזיקה מגיל צעיר: בגיל שבע החל ללמוד לנגן בבוזוקי ובגיל 15 החל גם לשיר. בגיל 16 חזר להולנד למטרת לימודים שם שהה שנתיים ולאחר מכן חזר ליוון והתגייס לשירות צבאי.

### קריירה מוזיקלית

לאחר שחרורו מהצבא, שב ורטיס לעסוק בתחום המוזיקה, והחל לשיר במועדונים בסלוניקי ובחבל מקדוניה. ב 2002, החל להופיע במועדון "רודון" בסלוניקי, והמשיך להופיע בו עד קיץ 2003.

בין השנים 2003–2004, הופיע ורטיס במשותף עם הזמרת היוונייה פגי זינה, במועדון "אפולו" באתונה. יחד עמה ביצע שני דואטים שנכללו באלבום הבכורה שלו: "פּוֹלִי אַפּוֹטוֹמָה וְרַאדְ'יָאזִי" (ביוונית: "Πολύ απότομα βραδιάζει") ("מחשיך מהר בערב"), שיצא בפברואר 2003, בהפקת יוניברסל מיוזיק גרופ. אלבום זה זכה במעמד פלטינה. בשנה זו זכה ורטיס בפרס הזמר החדש הטוב ביותר ביוון, בטקס תחרות פרסי ה"אריון" השלישי, מטעם הפדרציה לתקליטים של יוון.

במאי 2004 שב ורטיס לסלוניקי, והמשיך להופיע במועדון "רודון" עד חודש אוגוסט. בספטמבר 2004 יצא אלבומו השני: "פַּאמֶה פְּסִיכִי מוּ" (ביוונית: "Πάμε ψυχή μου") ("בואי נלך נשמה שלי"), שזכה במעמד פלטינה. באותה השנה, עבר ורטיס לאתונה, והחל להופיע במועדון "פוסידוניו". בדצמבר 2005 יצא אלבומו השלישי: "פּוֹס פּרְנַאוֹ טָה וְרַדְ'יָה מוֹנוֹס" (ביוונית: "Πώς περνάω τα βράδια μόνος") ("איך אני מבלה בערבים לבד"), שאף הוא זכה למעמד פלטינה. בקיץ 2005, הוציא ורטיס את הסינגל: "פֵּס טוֹ מוּ קְסַנָה" (ביוונית: "Πες το μου ξανά") ("אמרי לי זאת שוב"), שקיבל מעמד פלטינה, וזכה בטקס תחרות פרסי ה"אריון" החמישי בפרס: "הסינגל היווני הנמכר ביותר" באותה השנה.

בשנים 2006–2008 המשיך ורטיס להופיע במועדון "פוסידוניו". ב-2007 יצא אלבומו הרביעי: "מוֹנוֹ יָה סֵנָה" (ביוונית: "Μόνο για σένα") ("רק למענך"). אלבום זה זכה למעמד של פלטינה כפולה.

ביוני 2008, זכה ורטיס בפרס עבור הווידאו קליפ הטוב ביותר בקטגוריית הלאיקו, לקליפ של השיר "רק למענך", בטקס פרסי המוזיקה היוונית החמישי, אשר נערך מטעם ערוץ המוזיקה היווני: MAD TV. בשנה זו, ערך ורטיס סיבוב הופעות עולמי, בהופיעו באוסטרליה, בארצות הברית, בקנדה ובאירופה.

באפריל 2009, יצא אלבומו החמישי של ורטיס: "אוֹלָה אִינֵה אֵד'וֹ" (ביוונית: "Όλα είναι εδώ") ("הכל נמצא כאן"). באלבום זה כלולים שירים שהולחנו על ידי מלחינים מוערכים ביוון. אלבום זה זכה להצלחה רבה ביוון, וקיבל מעמד של פלטינה מרובעת.

בשנת 2011 יצא אלבומו השישי: "אִימֵה מַאזִי סוּ" (ביוונית: "Είμαι μαζί σου") ("אני איתך"), שב-2012 קיבל מעמד פלטינה. באפריל 2012, החל ורטיס להופיע במועדון "פנטזיה" באתונה.

ביוני 2012, זכה ורטיס פעם נוספת בפרס הקליפ הטוב ביותר בקטגוריית הלאיקו, בטקס פרסי המוזיקה היוונית התשיעי, עבור קליפ השיר: "אַן אִיסֵה אֵנָה אַסְטֵרִי" (ביוונית: "Αν είσαι ένα αστέρι") ("אם את כוכב").

בשנה זו, הוציא ורטיס את הסינגל "אֵלָה" (ביוונית: "Έλα") ("בואי").

באפריל 2013 הוציא ורטיס את אלבומו השביעי: "פְּרוֹטַאסִיס" (ביוונית: "Προτάσεις") ("הצעות"), בו נכלל הסינגל: "אַדִיאַפוֹרִיס" (ביוונית: "Αδιαφορείς") ("אדישות") שיצא חודש פני כן. שבעה שירים באלבום זה הולחנו על ידי ורטיס עצמו. אלבום זה הופק על ידי חברת התקליטים היוונית קובלט מיוזיק, בניגוד לאלבומיו הקודמים, אשר הופקו כולם על ידי יוניברסל מיוזיק גרופ.

בחודשים יוני-אוגוסט 2013, יצא ורטיס לסיבוב ההופעות הראשון שלו ביוון, והופיע בעשר ערים ברחבי המדינה, כמחווה סמלית לציון עשר שנות פעילות כזמר.

בשנת 2015, הוציא ורטיס את אלבומו השמיני, הנושא את שמו: "ניקוס ורטיס" (ביוונית: "Νίκος Βέρτης"), ובדצמבר 2017 הוציא את אלבומו התשיעי: "אֶרוֹטֶבְמֶנוֹס" (ביוונית: "Ερωτευμένος") ("מאוהב"), אשר כלל שיר עם שם זהה, שהולחן על ידי היוצר עידן רייכל עבור שירו: "שאריות של החיים". כשנה קודם לכן, ביצעו השניים דואט דו-לשוני של שתי הגרסאות לשיר, בהופעה שהתקיימה ב-8 בספטמבר 2016, בהיכל מנורה מבטחים בתל אביב.

### קשר עם ישראל

 

|  |
| --- |
| * ורטיס בהופעה בהיכל מנורה מבטחים, 8 בספטמבר 2016
* 
* 
* 
ישנן 3 תמונות בגלריה. ניתן להקיש על תמונה להגדלתה |

בשנת 2011 שיתף ורטיס פעולה עם הזמרת שרית חדד, וביצע עמה את הדואט "משחק החיים" (ביוונית: Εμείς οι δύο ταιριάζουμε אֵמִיס אִי דִ'יוֹ טֵרְיָזוּמֵה. תרגום מילולי: "שנינו אותו הדבר"). דואט זה כלול באלבומו השישי.

באותה השנה, בחודש אפריל, הגיע ורטיס לארץ והתארח בהופעה של חדד בהאנגר 11 במתחם נמל תל אביב. בחודש יולי של אותה השנה, הגיע פעם נוספת להופעת יחיד באותו המועדון. בנובמבר 2012 הופיע פעם נוספת עם חדד בהיכל נוקיה בתל אביב.

בנובמבר 2012 התארח הזמר בן ה-14 רועי סנדלר בהופעתו של ורטיס ביוון, וביצע איתו בדואט את השיר "כשאת איתו".

ב-24–25 ביוני 2014 הופיע ורטיס עם שרית חדד ואייל גולן במופע המשותף "פעם בחיים", באצטדיון בלומפילד. במהלך המופע, שר ורטיס שמונה משיריו ביוונית וביצע שני דואטים עם חדד ושניים עם גולן. דיסקים של המופע החל להימכר ללא אישורו של ורטיס. הוא תבע את חברות ההפקה של גולן וחדד על סך 600 אלף שקלים, ודרש לעצור את מכירת הדיסקים. הללו השיבו כי ורטיס מנסה להתנער מההסכם עליו חתמו.

ב-8 בספטמבר 2016 הופיע ורטיס פעם נוספת בהיכל מנורה מבטחים, בהופעה משותפת עם עידן רייכל, עמו ביצע שיר חדש, ושיר ביוונית ללחן של רייכל.

ב-21 ביוני 2018 הופיע ורטיס בהיכל מנורה מבטחים, ואירח את הזמר שלומי שבת.

ב-19 וב-20 ביוני 2019 הופיע ורטיס בהיכל מנורה מבטחים, ואירח את הזמר איתי לוי.

ב-19 באוקטובר 2021 הופיע ורטיס בהיכל מנורה מבטחים, ואירח את הזמר עידן חביב.

#### עיבודים עבריים לשיריו של ורטיס

רבים משיריו של ורטיס עובדו לגרסאות ישראליות, ובוצעו בעברית על ידי זמרים מזרחיים שונים:

"זה אני" ו"כשאת אתו" של אייל גולן, "פעם בחיים" של מושיק עפיה ושלומי סרנגה, "עולם אפור" של שלומי סרנגה, "כאן בלעדייך" של מאור אדרי, "שבת של קודש" של יניב בן משיח, "מאריפוסה" של שלומי שבת, "אין דבר כזה" של הצמד סטלוס ואורן חן, "את שלי" של אליה אליהו, "נפש תאומה" של חן מזרחי, "מסוחרר" של ליאור פרחי, "זהו נדר" של קובי שי, "להיות איתך" של תמיר גל, "אתן לך את חיי" של צביקה חי, "ילדת רחוב" של איתי הררי, "כמה אהבנו" של בן תמר, "אנצח איתך" של לירון רמתי, "תודה על הכל" של יניב בן משיח, ו"אם תחכי לי" ו"זה לא משנה" של פאר טסי.

דיסקוגרפיה
----------

### אלבומי אולפן

* 2003 - Πολύ απότομα βραδιάζει ("מחשיך מהר בערב") (פלטינה)
* 2004 - Πάμε ψυχή μου ("בואי נלך נשמה שלי") (פלטינה)
* 2005 - Πώς περνάω τα βράδια μόνος ("איך אני מבלה בערבים לבד") (פלטינה)
* 2007 - Μόνο για σένα ("רק בשבילך") (פלטינה כפולה)
* 2009 - Όλα είναι εδώ ("הכול נמצא כאן") (פלטינה מרובעת)
* 2011 - Είμαι μαζί σου ("אני איתך") (פלטינה)
* 2013 - Προτάσεις ("הצעות")
* 2015 - Νίκος Βέρτης ("ניקוס ורטיס")
* 2017 - Ερωτευμένος ("מאוהב")

### סינגלים

* 2005 - Πες το μου ξανά ("אמרי לי זאת שוב") (פלטינה)
* 2008 - Όνειρο αληθινό ("החלום האמיתי")
* 2012 - Έλα ("בואי")
* 2013 - Αδιαφορείς ("אדישות")

פרסים ותארים
------------

### פרסי ה"אריון"

פרסי ה"אריון" היו פרסי מוזיקה מטעם "הפדרציה היוונית לתקליטים וקלטות" (IFPI Greece). פרסים אלה ניתנו בין השנים 2002–2007. הזכיות של ורטיס בפרסי ה"אריון":

* 2003, "**הזמר החדש הטוב ביותר**"
* 2005, "**הסינגל היווני הנמכר ביותר**", ניתן עבור הסינגל "אמרי לי זאת שוב" (Πες το μου ξανά (פֵּס טוֹ מוּ קְסַנָה))

### פרסי המוזיקה היוונית

פרסי המוזיקה היוונית ניתנים על ידי ערוץ הטלוויזיה הפרטי MAD TV החל מ-2004. טקס פרסי המוזיקה היוונית הוא כיום טקס הפרסים היחיד ביוון בתחום המוזיקה. הזכיות של ורטיס בטקס:

* 2008, "**הקליפ הטוב ביותר בקטגוריית הלאיקו**", ניתן עבור הקליפ לשיר "רק למענך" (Μόνο για σένα (מוֹנוֹ יָה סֵנָה))
* 2012, "**הקליפ הטוב ביותר בקטגוריית הלאיקו**", ניתן עבור הקליפ לשיר "אם את כוכב" (Αν είσαι ένα αστέρι (אַן אִיסֵה אֵנָה אַסְטֵרִי))

קישורים חיצוניים
----------------

ויקישיתוף מדיה וקבצים בנושא **ניקוס ורטיס** בוויקישיתוף
* אתר האינטרנט הרשמי של ניקוס ורטיס
* ניקוס ורטיס, ברשת החברתית פייסבוק

* ניקוס ורטיס, ברשת החברתית אקס (טוויטר)

* ניקוס ורטיס, ברשת החברתית אינסטגרם

* ניקוס ורטיס, סרטונים בערוץ היוטיוב

* ניקוס ורטיס, באתר אייטונס (באנגלית)

* ניקוס ורטיס, באתר ספוטיפיי

* ניקוס ורטיס, באתר Last.fm (באנגלית)

* ניקוס ורטיס, באתר MusicBrainz (באנגלית)

* ניקוס ורטיס, באתר דיזר

* ניקוס ורטיס, באתר Yandex.Music (ברוסית)

* ניקוס ורטיס, באתר Discogs (באנגלית)

* ניקוס ורטיס, באתר בילבורד (באנגלית)

* ניקוס ורטיס, באתר טיידל (באנגלית)
* ניקוס ורטיס (1976-), דף שער בספרייה הלאומית

הערות שוליים
------------

1. ↑  ניקוס ורטיס, באתר "העולם היווני".
2. ↑  ניקוס ורטיס - ביוגרפיה, באתר "רדיו אליוס", 14 ביולי 2011
3. ↑  אבי שושן, לא נתתי למראה החיצוני שלי להשפיע, באתר ynet, 10 ביולי 2011
4. ↑  ציון הזכייה, בוויקיפדיה היוונית (ביוונית)
5. ↑  Krikor K.‏, MAD VIDEO MUSIC AWARDS 2008, באתר "Krik! Music Corner" (באנגלית)
6. ↑  עדי בבילה, ורטיס מקבל פלטינה, באתר "לילות יוון", 21 במאי 2012
7. ↑  עדי בבילה, עדכון חם מפנטזיה, באתר "לילות יוון", 5 במאי 2012
8. ↑  עדי בבילה, טקס פרסי המוזיקה היוונית, הזוכים!, באתר "לילות יוון", 21 ביוני 2012
9. ↑  THE WINNERS, באתר פרסי המוזיקה היוונית (ביוונית)
10. ↑  MAD VMA AWARDS 2012! Winners, באתר ערוץ הטלוויזיה "בלקניקה" (באנגלית)
11. ↑  שמרית ברמן ודורון דוד, סינגלים ואלבומים חדשים, באתר "לילות יוון", 5 במאי 2013
12. 1 2  אנה צ'יאלטה, ניקוס ורטיס משיק אלבום חדש, באתר "לילות יוון", 20 במאי 2013
13. ↑  דיסקוגרפיה, באתר הרשמי של ניקוס ורטיס (ביוונית)
14. ↑  ניקוס ורטיס - סבב הופעות בקיץ, באתר "רדיו יאסו", 3 ביוני 2013
15. ↑  האלבום החדש של ניקוס ורטיס, באתר "לילות יוון", 24 בנובמבר 2015
16. ↑  ניקוס ורטיס בישראל - יוני 2018, באתר "כרטיסים ברשת", 30 בינואר 2018
17. ↑  מיקי לוין, מצולמת: שרית חדד מופיעה עם ורטיס, באתר nrg‏, 1 במאי 2011
18. ↑  ועכשיו לבד: ניקוס ורטיס יגיע להופעה בישראל, באתר המוזיקה "חריף", ב-28 ביוני 2011
19. ↑  שרית חדד וניקוס ורטיס יופיעו בהיכל נוקיה, באתר המוזיקה "חריף", ב-23 באוקטובר 2012
20. ↑  שרית חדד וניקוס ורטיס יופיעו יחד בישראל, באתר וואלה!‏, 23 באוקטובר 2012
21. ↑  רועי סנדלר שר עם ניקוס ורטיס בהופעה באתונה, באתר ‏מאקו‏, 16 בדצמבר 2012
22. ↑  אסף נבו, מופע אליפות: אייל גולן ושרית חדד הוכתרו מחדש בבלומפילד, באתר mako, ב-25 ביוני 2014
23. ↑  ניצחון: אייל גולן עם ורטיס וחדד בבלומפילד, באתר המוזיקה "חריף", ב-25 ביוני 2014
24. ↑  הזמר היווני שתובע את אייל גולן ושריד חדד, באתר ‏מאקו‏, 18 בפברואר 2015
25. ↑  אייל גולן ושרית חדד עונים לזמר היווני: "תביעה? הוא צריך להודות לנו", באתר ‏מאקו‏, 2 באפריל 2015
26. ↑  ישראל חיבקה את ניקוס ורטיס ויוון, באתר המוזיקה "בטריבונה", ב-9 בספטמבר 2016
27. ↑  "מקורות ביוונית", בפורום ISRACOVER
28. ↑  רעות מור, ניקוס ורטיס מגיע מחר לרדיו ירושלים, באתר "ירושלים נט", 26 בנובמבר 2012
29. ↑  אסף נבו, ניקוס ורטיס, האייל גולן של יוון, מכריז: "זה אני", באתר mako, ‏29 ביוני 2011
30. ↑  אסף נבו, לירון רמתי: "אני עדיין אוהב את ארוסתי לשעבר", באתר mako,‏ 1 בינואר 2013
31. ↑  Arion Music Awards, בוויקיפדיה האנגלית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007402516205171
* MusicBrainz: 08d8c718-8183-4645-9e2b-8af1f78c28d3
* VIAF: 355156223604705400001
* WorldCat: viaf-355156223604705400001

 |